作者:杜甫
標題:遣興三首
內容:下馬古戰場，四顧但茫然。風悲浮雲去，黃葉墜我前。朽骨穴螻蟻，又為蔓草纏。故老行歎息，今人尚開邊。漢虜互勝負，封疆不常全。安得廉恥將，三軍同晏眠。高秋登塞山，南望馬邑州。降虜東擊胡，壯健盡不留。穹廬莽牢落，上有行雲愁。老弱哭道路，願聞甲兵休。鄴中事反復，死人積如丘。諸將已茅土，載驅誰與謀。豐年孰雲遲，甘澤不在早。耕田秋雨足，禾黍已映道。春苗九月交，顏色同日老。勸汝衡門士，忽悲尚枯槁。時來展材力，先後無醜好。但訝鹿皮翁，忘機對芳草。